Go itekodisa go ka thusa go fema mathata
Lekawana lengwe la dingwaga tse di masome mabedi le boferabongwe la kgotla ya Borakanelo mo Tsabong le ikaleditse. Se se tlhomamisitswe ke mookamela mapodise a Tsabong Superintendent Howard Modo mo puisanong le ba lekalana la dikgang la BOPA bosheng. Superintendent Modo o ne a tlhalosa fa lekawana leo le le neng le bereka mo lebentleleng lengwe mo Tsabong morago ga ba masika go lemoga fa a sa ya tirong ba ya go kokota mo ntlung e a neng a robala mo go yone mo maphakeleng a letsatsi leo kgwedi eno e le lesome le boraro ga se ka ga nna le karabo epe ba okomela ka seokomela bagwe mme ka go tlhoka lesego ba mo fitlhelela a akgega mo ditlhomesong tsa ntlo eo. O supile fa e ne ya re morago ga tiragalo eo ba masika ba ya go begela mapodise ba ba neng ba mo ragosetsa kwa sepateleng kwa ba bongaka ba fetileng ba tlhomamisa fa a setse a tlhokafetse. Ditlhotlhomiso tsa mapodise di sa ntse di tsweletse mabapi le se se ka tswang se bakile tiragalo eo. Kwa bokhutlong Superintendent Modo o ne a gakolola setshaba bogolo jang banana go kopa dithuso le dikgakololo le go bua mathata a ba nang le one mo go ba ba lebaneng ba akaretsa ba bogosi, ba sepodise ba boipelego batsadi le ditsala tsa bone ka seo se ka thusa thata mo go hemeng ditiragalo di tshwana le tsa mofuta oo. E re dikgang di eme jalo mookamela mapodise a Tsabong o ne a tswelela ka go tlhalosa fa mapodise a tlhotlhomisa tiragalo e mo go yone go utswilweng engine e e lopileng madi a a kanang ka P21 000 kwa sedibeng sengwe mo Kisa se se gogelang metsi kwa morakeng wa Tshetlhwane. Rre Modo o kaile fa e ne ya re bosheng monna mongwe a phakelela kwa sedibeng seo go ya g dumisa engine a fitlhela maloba e le maabane e seo. Superintendent Modo o supile fa ba ise ba tshware ope mabapi le tiragalo eo fa ditlhotlhomiso tsa mapodise tsone di sa ntse di tsweletse.  